Război în Ucraina, ziua 757. Bombardamentele între cele două tabere sunt din ce în ce mai intense. Rând pe rând, rușii și ucrainenii lansează atacuri devastatoare. Din păcate, multe sunt soldate cu victime.
Miercuri, 20 martie, la finalul unei zile în care rușii au bombardat masiv al doilea cel mai mare oraș din Ucraina, Harkov, Volodimir Zelenski a transmis un mesaj important pentru Occident.
"Harkovul nostru… De mai bine de doi ani, Harkovul și regiunea sunt supuse unor atacuri brutale rusești. Saltivka a fost distrusă de rachete, alte cartiere și străzi ale orașului au fost distruse.
Sate și orașe din regiune au fost distruse. Astăzi (n.r. miercuri) a fost o altă lovitură rusă asupra Harkovului. Ea nu va avea niciun efect asupra nimic, cu excepția faptului că Ucraina va răspunde într-o manieră și mai precisă și mai dură. Cinci persoane au fost ucise de o rachetă rusă la Harkov astăzi", a spus liderul de la Kiev.
Apoi, în același mesaj de noapte către popor, Zelenski a spus că țara sa trebuie să reziste în continuare în fața unor astfel de atacuri. L-a amintit și pe proaspăt realesul președinte al Rusiei, Vladimir Putin, despre care a spus că e vital să piardă pe front.
"Putin trebuie să piardă. Aceasta este o chestiune de viață și de moarte pentru lumea democratică. Când va pierde, lumea democratică va avea o perspectivă strălucitoare pentru generațiile viitoare", a mai adăugat președintele ucrainean, citat de Ukrinform.
Tot miercuri, Ucraina a primit și vești bune. Olanda a anunțat că va oferi Armatei Ucrainei suma de 350 de milioane de euro pentru muniție de avioane de luptă F-16 și drone de recunoaștere avansate.
Anunțul a fost făcut chiar la Kiev, de ministrul olandez al apărării, Kajsa Ollongren, scrie Sky News. Anterior, la reuniunea grupului Ramstein al aliaților Ucrainei, oficialul de la Haga a declarat că 150 de milioane de euro vor finanța rachete aer-sol ghidate care pot fi lansate de pe avioane F-16, în timp ce 200 de milioane de euro vor merge către drone de informații, supraveghere și recunoaștere (ISR).
Olanda a promis un ajutor militar de 2 miliarde de euro pentru Ucraina în 2024. Danemarca, Olanda și SUA vor livra Ucrainei, în vară, primele avioane F-16. Cele trei state NATO au înființat un program de formare a piloților.